《送毕之进状元二首 其二》
宋代·周行己

毕髯奇男子，未识已心与。献策进英殿，脱略独豪举。

二年襄阳幕，归舟岘山渚。同事三日留，时时作险语。

隆准帝王孙，萧然好风度。诗书百万卷，胸中莽回互。

平生苏惠州，气概颇自许。人生艰难际，政可观去处。

二子经济才，用之则为虎。髯公且为客，王孙且为主。

明朝各天涯，歌眉为谁妩。柁师挽舟去，回首空南浦。

莫笑参军强，参军定强否。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。